মুক্তিযুদ্ধের বিরোধী শক্তির দৃষ্টিকোণ থেকে দেখলে — ১৯৭১ সালের মহান মুক্তিযুদ্ধকে যদি নিছক একটি “অভ্যন্তরীণ সংঘাত” হিসেবে, কিংবা বাংলাদেশের কথা পুরোপুরি বাদ দিয়ে একে “পাক-ভারত যুদ্ধ” হিসেবে চালিয়ে দেয়া যায়, তাহলে তার একটা রাজনৈতিক সুবিধা তো থাকেই। কারণ, এর মাধ্যমে মুক্তিযুদ্ধের সামগ্রিক ব্যাপ্তি, এর পেছনে বাঙালির গড়ে ওঠা সংগ্রাম, অকল্পনীয় ত্যাগের মাধ্যমে অর্জিত একটি জাতির সকল অর্জনকে ছোট করা যায়। কিন্তু এর বাইরেও এই জাতীয় প্রচারণাগুলোর একটি আইনগত উদ্দেশ্যও রয়েছে। বহু-প্রতীক্ষিত আন্তর্জাতিক অপরাধের বিচার শুরু হয়েছে বাংলাদেশে। সেই প্রেক্ষাপটে, নিজেদের ধারণাগুলো আরেকবার ঝালিয়ে নেয়ার উদ্দেশ্যে আসুন দেখার চেষ্টা করি মুক্তিযুদ্ধকে “সিভিল ওয়ার” বলে চালিয়ে দিতে পারলে ১৯৭১-এর “অপরাধীপক্ষ”2 আইনগত বা কৌশলগত কোনো সুবিধা পায় কি না, এবং পক্ষান্তরে তা ১৯৭১-এ সংঘটিত অপরাধের বিচারের ক্ষেত্রে কোনো ধরণের অসুবিধা বয়ে আনে কিনা।